Filmskoleafgang 2013 – Dokumentar 1/2 | Det Danske Filminstitut
Filmskoleafgang 2013 – Dokumentar 1/2
FILMSKOLEN. ÅRGANG 0913 fra Den Danske Filmskole er ved at være klar med deres afgangsfilm, som har premiere på Filmskolen fra den 11. til 14. juni og offentlig premiere i Dagmar den 23. juni. FILMupdate bringer trailers og baggrund fra de første tre af i alt seks dokumentarfilm.
7. juni 2013 Dorte R. Stidsing
"30" af Laura Ludmilla Sørensen
"30" er en film om idéer, forestillinger og frustrationer. Om at være 30 år og færdiguddannet, men alligevel ikke være sikker på, hvad man vil være, når man bliver voksen.
"Jeg havde lyst til at lave en snakkefilm om det at være 30 år og på vej ud i voksenlivet. Om at føle sig for gammel på dansegulvet og som en teenager blandt de voksne. Om at lede efter de vigtige ting i livet og om at finde, genfinde og affinde sig med sin identitet. Jeg valgte at lave en film om min ven Mads og en håndfuld mennesker, der elsker ham."
Instruktør: Laura Ludmilla Sørensen
Manuskript: Laura Ludmilla Sørensen
Komponister: Zach van Hoozer & Morten Køie
"Velsignet være dette sted" af Carl Olsson
Foto: Jonathan Elsborg
"Verden er et mærkeligt sted. For at kunne manøvrere i den tenderer mennesket til at søge struktur; en institution og en række ritualer der sammen konstruerer menneskets identitet.
Jeg interesserer mig for det underlige og det mærkværdige i det hverdagslige; i det spændingsfelt, som i et særligt blik åbner sig mellem det organiske menneske og det opstillede, institutionelle rum. Mellem os selv og vores midler for samhørighed."
Instruktør: Carl Olsson
Producer: Julie Waltersdroph Hansen
Fotograf: Jonathan Elsborg
Lyd: Kristoffer Salting
Komponist: Johannes Ettrup
Pressekontakt: Julie Waltersdroph Hansen julie@masterplanpictures.com
"Mamma är Gud" af Maria Bäck
Skal jeg danse? spørger jeg. Ja, svarer min mor. Hvor skal jeg så danse? På afdelingen, svarer hun. Du kan være psykotisk. Men jeg har jo aldrig været psykotisk! griner jeg. Min mor svarer hurtigt: Det gør da ikke noget. Det er jo en dokumentar.
"Mamma är Gud", er en fragmentarisk film om forskellige oplevelser af virkelighed. Vi taler om en film. Det er filmen.
"Da jeg startede på Filmskolen, lovede jeg mig selv ikke at lave en afgangsfilm om min mor. Det må jo næsten betyde, at jeg allerede dengang vidste, at det var det, jeg ville komme til. Sådan er det jo: Man prøver alt, hvad man kan, for at undgå at være en kliché. Men hvis man er ærlig, så kan man godt lide både delfiner og regnbuer. Det kan jeg i hvert fald."
Franziska & Signe
Instruktør: Maria Bäck
Komponist: Jacob Kirkegaard
Pressekontakt: Julie Rix julie.rix@filmbyen.dk
Tags: Den Danske Filmskole Afgangsfilm Filmskoleafgang 2013